Kilpailu- ja kuluttajavirasto on antanut lopullisen hyväksyntänsä rakennusyhtiö YIT:n ja Lemminkäisen yhdistymiselle.

Yhtiöiden mukaan sulautuminen tapahtuu heti helmikuun alussa, jos kaikki toteuttamisedellytyksen täyttyvät silloin.

YIT ja Lemminkäinen muodostavat yhdessä jättiyhtiön rakennusalalle. Rakennusteollisuuden kesäkuisen arvion mukaan uuden yhtiön liikevaihto olisi suurin piirtein yhtä suuri kuin viiden seuraavaksi suurimman suomalaisyhtiön yhteensä.

YIT kertoo, että sulautumisessa Lemminkäisen kaikki varat ja velat siirtyvät ilman selvitysmenettelyä YIT:lle, ja Lemminkäinen purkautuu.

Yhtiöiden hallitukset sopivat yhdistymisestä kesäkuussa ja yhtiökokoukset hyväksyivät sen syyskuussa.